**Összefoglaló**

**a 2021. évi egyes adójogszabály változásokról**

1. **Általános forgalmi adó (ÁFA)**

A legnagyobb változások az általános forgalmi adózásban történtek.

* 1. *Online számlaadat-szolgáltatás és áfa bevallási tervezet*
* 2021. januártól – 3 hónap türelmi idő mellett – véglegesen **kiterjesztik az online számlaadat-szolgáltatás rendszerét**, már a **magánszemélyekre és a külföldiek felé kiállított számlákra** is.
* 2021. január 4-től változnak a kötelező számlaadat-szolgáltatásra vonatkozó szabályok: minden olyan **számláról, módosító, érvénytelenítő számláról**, amire az Áfa tv. számlázási szabályai alkalmazandóak, adatot kell szolgáltatni a NAV részére.
* Tehát 2021. január 4-től
* a nem áfa alany belföldi vagy külföldi természetes személy, jogi személy, szervezet,
* a nem belföldi áfa alany, azaz más tagállami vagy harmadik országbeli áfa alany részére számlázó programmal kiállított vagy kézi úton kibocsátott számlák adatait is kötelező lesz beküldeni a NAV-hoz.
* A **kézi úton kibocsátott számlák** esetében a számlakibocsátását követő **3 napon belül** be kell jelenteni a **NAV felé**.

* **2021. júliustól az adóhatóság** a rendelkezésére álló számlainformációk alapján **elkészíti** majd **a vállalkozások számára az áfa-bevallás tervezetét**, amelyben megállapítják a fizetendő adót, valamint javaslatot tesznek az áthárított előzetesen felszámított áfa alapján a levonható adóra is. A tervezet adatait az adózónak kell majd szükség szerint módosítania. A tervezet csak annak kifejezett elfogadásával válik majd valódi bevallássá.
  1. *Elektronikus kereskedelem (külföldről vásárlás)*
* A 2021. július 1-től hatályos főszabály szerint az **uniós távértékesítéseknél a termék annak rendeltetési helye szerint adóztatandó**. Az adminisztrációs terhek enyhítése érdekében azonban a meghatározott egységes 10.000 eurós értékhatárt meg nem haladó értékesítések esetén a teljesítés helye a letelepedés szerinti tagállam, bár az adózó értékhatár alatt is választhatja a főszabály szerinti adózást. Az értékhatár felett ugyanakkor a végső felhasználó letelepedése szerinti államának az áfa kulcsát kell alkalmazni az értékesítésre.
* További módosítás, hogy az uniós vámszabályokkal összehangoltan, a harmadik országból érkező **22 eurós értékhatárt meg nem haladó import küldemények áfa-mentessége megszűnik**.
  1. *Behajthatatlan követelések*
* Januártól a behajthatatlan követeléshez kapcsolódó adóalap-csökkentési, visszaigénylési lehetőségek köre a magánszemélyekkel szemben fennálló követelésekkel bővül. Átmeneti rendelkezésként visszamenőlegesen 2015. december 31-ig lehetővé teszik az áfa visszaigénylést.
  1. *Munkaerő-kölcsönzés, építőipart érintő szabályok*
* A munkaerő-kölcsönzéshez kapcsolódó fordított áfa kivezetése mellett továbbra is fennmarad az építőipari tevékenységhez kapcsolódó munkaerő kölcsönzés fordított adózása minden építési-szerelési munka vonatkozásában.
* Az újépítésű lakások értékesítésére vonatkozó 5%-os áfakulcsot 2021. január 1-től visszavezetik. A szabályozás 2022. december 31-ig hatályos.

1. **Kisvállalati adó (KIVA)**

**2021. január 01-től a kisvállalati adó (KIVA) mértéke 11%-ra** csökken. Emellett, a törvényi változtatás kedvező feltételeket teremt a KIVA-alanyok körének bővítésére: a kisvállalati adóalanyiság bevételi és mérlegfőösszegre vonatkozó értékhatára 3 milliárd forintra, míg a kilépési értékhatára 6 milliárd forintra emelkedik 2021-ben.

1. **Kisadózó vállalkozók tételes adója (KATA)**

* 2021-ben jelentősen **szigorodnak a KATA szabályai**: 2021. januártól **40%-os büntetőadót vezetnek be az olyan cégek számára**, amelyek **egy KATAs vállalkozástól egy évben több, mint 3 millió forint értékben rendelnek meg szolgáltatást vagy terméket**. A plusz terhet a megrendelőnek kell megfizetnie, kivéve, ha külföldi – ez esetben ugyanis a kisadózó vállalkozást terheli a büntetőadó.
* Fontos változás, hogy ha **KATA alanyaként kapcsolt vállalkozásnak számláz** a vállalkozás, akkor **értékhatár nélkül 40%-os plusz adót kell fizetni** annak, **aki befogadja** a KATA-s számláját. Ez a külföldi kapcsolt cégre is vonatkozik.
* A jogszabály 2021-től már nem teszi lehetővé, hogy több KATA-s vállalkozásban legyen valakinek érdekeltsége. Amennyiben valakinek **több KATA-s jogviszonya van**, akkor a további (egyen felüli) ilyen jogviszonyait a **NAV 2021. január 1-je után hivatalból törli a legrégebben kezdődött KATA-s jogviszony kivételével**, és meg fogja állapítani az ehhez fűződő jogkövetkezményeket.

1. **Személyi jövedelemadó (Szja)**
   1. *Személyi kedvezmény*

Átalakul a súlyosan fogyatékos személyek részére járó személyi kedvezmény: a jelenleg a minimálbér 5%-ig igénybe vehető adókedvezmény 2021. január 01-től az **összevont adóalapot csökkentő kedvezményként vehető majd figyelembe a minimálbér harmadának** a mértékéig.

* 1. *Munkáltatói juttatások*

Január elsejétől az állami alkalmazásban állók és a magánszférában dolgozók számára egyaránt 450.000 forintban egységesítik a rekreációs keretösszeget éves szinten. A speciális vészhelyzeti intézkedések azonban módosították a SZÉP-kártya juttatások keretösszegeit és adózását. A rekreációs keretösszeg 2021. január 1. és 2021. június 30. között 800.000.- Ft, és az egyes zsebek értékhatárai is változtak, azaz a SZÉP-kártya szálláshely alszámlájára 400 ezer forint, a vendéglátás “zsebbe” 265 ezer forint, szabadidős felhasználásra 135 ezer forint utalható béren kívüli juttatásként. A szociális hozzájárulási adómentesség is fél évvel meghosszabbodik, azaz csupán 2021. június 30-át követően tér vissza a szociális hozzájárulási adó, ekkor is csak 15,5% mértékben.

Szintén a veszélyhelyzeti intézkedésekhez kapcsolódott az adómentesen adható járványügyi szűrővizsgálat bevezetése, a már adómentes védőoltás mellett.

1. **Társasági adó**

*Telephely szabályok*

Szigorodnak a telephelyekkel kapcsolatos szabályok A jövőben a Magyarországról nyújtott szolgáltatások telephelyet keletkeztetnek majd a külföldi vállalkozás számára, ha a magyar jelenlétet – akár fizikai dologhoz kötődő hely hiányában – csak a munkavállalók vagy természetes személyek általi szolgáltatásnyújtás jelenti, feltéve, hogy a szolgáltatás időtartama a 183 napot meghaladja. A kapcsolódó projekteket együtt kell vizsgálni.

*Energiahatékonysági beruházások*

A személygépkocsi és elektromos személygépkocsi vásárlásakor az energiahatékonysági célokat szolgáló beruházás, felújítás adókedvezményét 2021-től már nem lehet igénybe venni, kivéve nagy rakodóterű személygépkocsi esetében.

1. **Gépjárműadó**

2021. január 1-től a gépjárműadóhoz kapcsolódó adóhatósági feladatok az önkormányzatoktól átkerülnek az állami adóhatóság feladatkörébe.

1. **Adózás rendje**

A megbízható adózók számára **emelkedik az azonnali adófizetési könnyítések értékhatára** a korábbi 1,5 millió forintról, 3 millió forintra.

A **magánszemélyek** pedig 500 ezer forint helyett már **1 millió forintig vehetik majd igénybe a 12 havi automatikus részletfizetési lehetőséget**. Ugyancsak a természetes személyeket illeti meg az a jog, hogy szja-bevallásukban 200 ezer forint helyett már 500 ezer forintig igényeljék az szja és szocho pótlékmentes részletfizetést. Erre a korábbi 6 helyett 12 hónapra lesz lehetőség.

1. **Helyi iparűzési adó (HIPA)**

* Könnyítés, hogy a 180 napnál rövidebb ideig tartó építési tevékenységet 2021-ben már nem terheli az ideiglenes tevékenység utáni iparűzési adó, ami előnyös a hazai építőiparnak.
* A **több telephellyel** bíró vállalkozásoknak 2021. január 01-től nem kell minden érintett önkormányzathoz benyújtaniuk a **helyi iparűzési adóbevallásukat, elegendő lesz egyet beküldeni** a Nemzeti Adó- és Vámhivatalhoz.
* A kis- és középvállalkozások, valamint az egyéni vállalkozók **iparűzési adója 2021. január 1-jétől a felére csökken**.

1. **Minimálbér 2021**

Minimálbér 2021. évi összegéről **nem történt megállapodás**, várhatóan januárban születik döntés.

Budapest, 2021. január 04.

Összeállította: Kurátor Kft.